Uri Geller

Uri Geller (født 20. desember 1946 i Tel Aviv i daværende Palestinamandatet) er en israelsk TV-personlighet som tidligere hevdet han hadde paranormale evner. Geller ble verdensberømt da han i 1970-årene utførte «uforklarlige» trylletriks med skjebøying, telepati og telekinese vist på fjernsyn i flere land. Han er imidlertid blitt avslørt som illusjonist, og Uri Geller kaller seg nå selv underholdningsartist.

 Bakgrunn og arbeid 
Geller er født i Tel Aviv av jødiske foreldre fra Ungarn og Tyskland. Han var fallskjermsoldat i den israelske hæren og deltok i seksdagerskrigen i 1967 hvor han ble skadet. Han jobbet som modell i 1968 og 1969 og begynte på samme tid å opptre som tryllekunstner i israelske nattklubber. Utover i 1970-årene ble han kjent gjennom diverse TV-opptredener, hvor han opptrådte med paranormale evner som telekinese, vannfinning med ønskekvist og telepati. I etterkant av programmene ble det rapportert om klokker som stoppet eller gikk fortere, og metallobjekter som ble bøyd - hjemme hos seerne. Selv påstår Geller at han har fått kreftene sine fra en fjern planet kalt Hoova via et romskip i omløp rundt Jorden, det såkalte IS, en forkortelse for Intelligence in the Sky. Geller påstår at han stod i kontakt med romskipet som barn, og oppdaget kreftene sine som tenåring. Amerikanerne Harold Puthoff og Russell Targ foretok en rekke tester av Geller på Stanford Research International, og publiserte en avhandling som konkluderte med at Geller er i besittelse av overnaturlige evner. Forsøksresultater og metoder avslører imidlertid at Geller hadde rike muligheter for å lure forskerne ved hjelp av diverse triks. Ikke minst har tryllekunstneren James Randi vært i stand til å oppnå presis samme resultater. Når Randi har overvært vitenskapelige tester av Geller, har Geller klart seg påfallende dårlig, og han har nektet å opptre med Randi til stede fordi han påstår at Randis skepsis blokkerer for evnene hans.Lars Thomas: Det uforklarlige (s. 110), forlaget Sesam, 2002, ISBN 87-11-13557-3

Den norske tryllekunstneren Jan Crosby så Geller under hans første norgesbesøk i 1974, og mente han var farlig. I sin bok Sannheten om Uri GellerJan Crosby: Sannheten om Uri Geller, 1974, Nasjonalbiblioteket påpekte han som James Randi at tryllekunstnere før Geller hadde utført samme triksene. På alternativmesse i Oslo i 2010 møttes de to, da Uri Geller var en av foredragsholderne. Han ropte Crosby opp på scenen og presenterte ham for publikum, og de to ble vel forlikte.Ivar Brynildsen: «Forsont med Geller», Nettavisen 28. november 2010

Den 15. september 2000 hevdet Geller at det var han som, ved hjelp av tankens kraft, stanset oppstigningen av OL-ilden under åpningsseremonien i Australia. Han påstår også at han to ganger har fått Big Ben i London til å stanse.Uri Geller og Big Ben

Geller opplyser at han har lagt seg opp en formue ved arbeid for en rekke gruveselskaper, som betaler ham en million dollar for å prøve å finne gull, olje eller annet, enten ved å sitte med et kart foran seg, eller ved å fly i helikopter over det aktuelle området. I 1989 kontaktet han angivelig det sovjetiske romforskningsinstituttet og tilbød å reparere den nedslitte Phobos-satellitten deres ved tankens makt. Det skal de ha takket nei til. Til gjengjeld skal NASA ha bedt ham om å reparere en defekt antenne på Galileo-romsonden. Dette benektes av NASA selv, men Geller påstår at han i samme forbindelse tilbød dem å hente et Hasselblad-kamera som en av Apollo-astronautene etterlot på månen. Han hevder at det ikke ble av fordi NASA forbød ham å gjøre dette.Lars Thomas: Det uforklarlige (s. 111)

Geller har hevdet at han gjennom sin mor er en fjern slektning av den kjente psykoanalytikeren Sigmund Freud. Geller har både engasjerte tilhengere og kritikere. Han har skrevet 16 bøker, både skjønnlitteratur og annet. Han bor nå i Berkshire, Storbritannia.
11. februar 2009 kjøpte han også Lamb, en liten øy i Firth of Forth, for £ 30.000.Scotland's Land Information Service: Lamb Island and Islets of North Dog and South Dog, Dirleton]</ref> Kjøpet skyldes at Lamb har vært utlagt som en av de tre «store pyramider i Skottland» som avspeiler planen for pyramidene i Giza i Egypt. (De to andre skotske øyene er Craigleith og Fidra.) Geller mener dette er «nøkkelen til britisk mytologi», og Jeff Nisbett skrev i sitt tidsskrift Atlantis Rising i september 2002 at linjer trukket mellom Skottlands tre viktigste steder tilknyttet tempelridderne - Midlothian, Rosslyn-kapellet og Isle of May – skjærer gjennom Craigleith og Fidra, med Lamb imellom.«Mystical force stirs spoon-bender Geller to splash out on 'pyramid of the Forth'», the Scotsman 11. februar 2009

Robert Louis Stevenson skal ha beskrevet strendene på Lamb i Skattøya. Geller hevder egyptiske skatter ligger gjemt der, fraktet dit av Scota, i irsk mytologi faraos datter som sendte soldatene sine etter Moses, så de druknet i Rødehavet. Scota skal ha fortøyd båten sin ved Lamb og begravd sine skatter der, en historie Geller mener å ha hørt av Mohamed Al-Fayed«Mohamed Al-Fayed», BBC 7. april 2008 som også ga ham en utgave av Scotichronicon.<ref>[https://www.worldhistory.org/Scotichronicon/ Scotichronicon Geller hevder å ha styrket Lambs mystiske krefter ved å grave ned en krystall der som skal ha tilhørt Albert Einstein. Geller mener også at knoklene etter ofrene for hekseprosessene i North Berwick i 1590 ble gravd ned her av overtroiske myndigheter på fastlandet, men ingenting støtter hans overbevisning her. I 2021 ønsket han å høyne Lambs status fra en privat skotsk øy til egen nasjon, med flagg, grunnlov og nasjonalsang.Raffi Berg: «The mysteries that gave birth to the world’s newest micronation», BBC 7. august 2022

Sommeren 2022 advarte han Putin om at han ville bruke alt han eier av sjelsstyrke til å snu og returnere eventuelle russiske missiler avfyrt mot Vesten. Geller ba også tilhørerne om å bruke fem sekunder på å se for seg et strålende energifelt «som et gullskjold i himmelen». Dette hevder han vil avverge eventuelle atomvåpen i Kremls besittelse.David Averre: «Spoon-bender Uri Geller warns Putin», Daily Mail 3. august 2022

 Uri Gellers museum i Jaffa 
I Jaffas gamle bydel har Geller åpnet et museum der man finner verdens største stålskje, 16,18 meter lang. («Jeg planlegger å ta bilde av den fra en satelittstasjon ute i rommet.») Han stiller også ut krystaller og steiner samlet fra sin skotske øy, Lamb, og hans 1976 Cadillac, kjent som The Geller Effect Cadillac, med rundt 2.000 stykker bøyd bestikk festet til. Fra Salvador Dali overtok museet en krystallkule som skal ha tilhørt Leonardo da Vinci, et modellfly fra Muammar Gaddafi; og et gullegg som John Lennon hevdet stammet fra utenomjordiske.Yolande Knell: «Israeli 'psychic' Uri Geller still baffling fans at 75», the Guardian 26. desember 2021

 Referanser 

 Eksterne lenker 




  Skeptic's Dictionary om Uri Geller

Kategori:Israelere
Kategori:Israelske forfattere
Kategori:Illusjonister
Kategori:Pasifister
Kategori:Personer fra Tel Aviv
Kategori:Personer fra Nikosia